บตท.จับการเคหะฯแต่งตัวออกตราสารหนี้หมื่นล้าน
บตท.จับการเคหะฯ ออกตราสารหนี้ 1 หมื่นล้านบาท แต่งตั้งแบงก์กรุงเทพเอชเอสบีซี เป็นที่ปรึกษาการเงิน
5 พ.ย. 2555

บตท.จับการเคหะฯ ออกตราสารหนี้ 1 หมื่นล้านบาท แต่งตั้งแบงก์กรุงเทพเอชเอสบีซี เป็นที่ปรึกษาการเงิน
นางพรนิภา หาชัยภูมิ กรรมการและผู้จัดการ บรรษัทตลาดรองสินเชื่อที่อยู่อาศัย (บตท.) เปิดเผยว่า ในวันที่ 6 พ.ย.นี้ บตท. การเคหะแห่งชาติ (กคช.) จะจัดพิธีลงนามแต่งตั้งธนาคารกรุงเทพ และเอชเอสบีซี กรุ๊ป เป็นที่ปรึกษาทางการเงินในการจัดทำตราสารหนี้ โดยนำบัญชีลูกหนี้เช่าซื้อที่มีประวัติการชำระหนี้ดีไม่มียอดการค้างชำระในรอบ 12 เดือนของการเคหะฯ มาเป็นหลักประกันตราสารหนี้วงเงิน 1 หมื่นล้านบาท
เบื้องต้นจะแบ่งจำหน่ายตราสารหนี้ออกเป็น 2 ล็อต คือ ล็อตแรกวงเงิน 6,000 ล้านบาท คาดว่าจะเสนอขายนักลงทุนในช่วงไตรมาสแรก และล็อตที่ 2 วงเงิน 4,000 ล้านบาท
ทั้งนี้ คาดว่าจะนำเสนอขายนักลงทุนในช่วงไตรมาส 2 ของปีหน้า อายุตราสารหนี้ 23 ปี ซึ่งเท่ากับอายุของการผ่อนชำระหนี้ของลูกหนี้ของการเคหะฯ 
นางพรนิภา กล่าวว่า การออกตราสารหนี้ในช่วงไตรมาสแรกเป็นช่วงที่เหมาะสม เนื่องจากแนวโน้มอัตราดอกเบี้ยเริ่มที่จะทรงตัว และมีโอกาสที่จะปรับลดลง จึงเป็นโอกาสที่นักลงทุนจะลงทุนเพื่อล็อตผลตอบแทนไว้ก่อน 
“อายุตราสารหนี้เป็นช่วงสั้นๆ 23 ปีเท่านั้น ตราสารนี้มีความเสี่ยงต่ำ เพราะว่ามีบัญชีลูกหนี้ผ่อนชำระกับการเคหะฯ เป็นหลักประกัน คาดว่าจะได้รับการตอบรับจากนักลงทุนเป็นอย่างดี” นางพรนิภา กล่าว
ในขณะเดียวกัน บตท.ได้เตรียมศึกษาการออกผลิตภัณฑ์ทางการเงินมารองรับกลุ่มลูกค้าที่ผ่อนชำระกับการเคหะฯ กลุ่มนี้ หลังจากที่ผ่อนชำระเช่าซื้อครบ 5 ปี จะต้องหาเงินกู้จากสถาบันการเงินเพื่อมาจ่ายให้การเคหะฯ และเปลี่ยนจากสัญญาเช่าซื้อเป็นสัญญาจดจำนอง ซึ่งส่วนใหญ่กลุ่มลูกค้าจะใช้สินเชื่อวงเงิน 34 แสนบาท
ทั้งนี้ บตท.จะหาผลิตภัณฑ์การเงินและอัตราดอกเบี้ยคงที่ เพื่อมาช่วยเหลือประชาชนกลุ่มนี้ให้มีที่อยู่อาศัยเป็นของตนเอง ตามนโยบายช่วยเหลือผู้มีรายได้น้อย